Hobro IK måtte indkassere et nederlag i Superligaen i den første kamp efter vinterpausen. Sønderjyske fik på en noget blæsende og våd Sydbank Park i Haderslev en helt fortjent hjemmesejr på 3-1. Hjemmeholdet begyndte bedst, men efterhånden kom Hobro bedre med i opgøret. Sønderjyske kom dog foran i det 31. minut, og kort før pausen fik hjemmeholdet scoret yderligere til 2-0. I anden halvleg havde Hobro medvind, men det var hjemmeholdet, som udbyggede føringen til 3-0. Hobro kom bedre med i slutningen af anden halvleg, men man skulle helt hen i det 90. minut, før gæsterne fik reduceret til slutresultatet 3-1 ved Pål Alexander Kirkevold, som scorede på straffe, som blev placeret yderligt ved den ene stolpe. Næste opgave for Hobro er fredag, hvor holdet hjemme tager imod topholdet fra FC Midtjylland.

Referat:
Sønderjyske var for stor en mundfuld for nordjyderne, som tabte 3-1.